**Broj: 711-I-1498-271/18-08-16**

Zagreb, 28. rujna 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Bože Petrova, potpredsjednika Hrvatskog sabora,** na 23. sjednici održanoj 28. rujna 2018. g. donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Bože Petrova, potpredsjednika Hrvatskog sabora, zbog moguće povrede članka 5. stavka 1. i stavka 4. ZSSI-a, koja proizlazi iz mogućeg propusta dužnosnika da za vrijeme organiziranja i djelovanja neformalne radne skupine koja je imala za cilj izraditi Zakon o postupku izvanredne uprave u trgovačkim društvima od sistemskog značaja za Republiku Hrvatsku („Narodne novine“, broj 32/17., u daljnjem tekstu: Zakon o postupku izvanredne uprave), kao i u događajima koji su uslijedili nakon donošenja navedenog Zakona i javnog objavljivanja korespondencije sudionika u postupku izrade i donošenja istog, zaštiti vlastitu vjerodostojnost te opravda povjerenje građana i upozna građane sa svojim djelovanjem, a što proizlazi iz saznanja da je dužnosnik Božo Petrov, ispred Mosta nezavisne liste (u daljnjem tekstu: MOST), tijekom veljače 2017. g. inicirao osnivanje zajedničke neformalne radne skupine s koalicijskim partnerom sastavljene od nezavisnih stručnjaka i u istu predložio dva člana, da je u trenutku donošenja prijedloga Vlade Republike Hrvatske o imenovanju Ante Ramljaka za izvanrednog povjerenika u trgovačkom društvu Agrokor d.d. imao saznanja da je Ante Ramljak bio član neformalne radne skupine za izradu Zakona o postupku izvanredne uprave, kao i saznanja da su osobe koje je Ante Ramljak, nakon imenovanja za izvanrednog povjerenika, angažirao kao savjetnike također bile članovi iste neformalne radne skupine, o čemu dužnosnik nije obavijestio javnost, već je javno isticao neupućenost u odnosu na navedeno.**
2. **Poziva se dužnosnik Božo Petrov da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka, te na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 2. ZSSI-a propisano je da su predsjednik i potpredsjednici Hrvatskog sabora dužnosnici u smislu odredbi ZSSI-a, stoga je Božo Petrov na temelju obnašanja dužnosti potpredsjednika Hrvatskog sabora obvezan postupati sukladno odredbama ZSSI-a.

Povjerenstvo je 27. kolovoza 2018. g. zaprimilo neanonimnu prijavu podnesenu protiv dužnosnika Bože Petrova, potpredsjednika Hrvatskog sabora, koja je zaprimljena u knjizi ulazne pošte pod brojem: 711-U-2515-P-271/18-01-1, povodom koje se vodi predmet broj: P-271/18. Povjerenstvo je 30. kolovoza 2018. g. zaprimilo anonimnu prijavu, koja je zaprimljena u knjizi ulazne pošte pod brojem: 711-U-2560-P-277/18-01-4, povodom koje se vodio predmet pod brojem: P-277/18, a koji je zaključkom Povjerenstva od 03. rujna 2018. g. spojen na temelju članka 44. stavka 1. Zakona o općem upravnom postupku („Narodne novine“, broj 47/09.), na predmet pod brojem: P-271/18.

U predmetnim prijavama navodi se kako je dužnosnik Božo Petrov 23. veljače 2017. g. uputio tekstualnu poruku putem mobilnog uređaja (SMS) dužnosnici Martini Dalić, potpredsjednici Vlade Republike Hrvatske i ministrici gospodarstva, poduzetništva i obrta do 14. svibnja 2018. g., u kojoj je predložio Branimira Bricelja i Zorana Besaka kao članove neformalne radne skupine koja bi sudjelovala u pronalaženju rješenja za financijsku situaciju u Agrokor koncernu. Nadalje, imenovani dužnosnik sudjelovao je na sastancima tzv. „ BORG grupe“ koji su održani u prostorijama Vlade Republike Hrvatske 23. veljače 2017. g., 26. veljače 2017. g., 28. veljače 2017. g., 23. ožujka 2017. g., 24. ožujka 2017. g. i 29. ožujka 2017. g., što ukazuje na činjenicu kako je dužnosnik bio upućen u provođenje i rješavanje financijske situacije u Agrokor koncernu, kao i u donošenje Zakona o postupku izvanredne uprave u trgovačkim društvima od sistemskog značaja za Republiku Hrvatsku. Nastavno, napominje se kako je dužnosnik bio u neposrednim kontaktima sa dobavljačima Agrokor koncerna, posebno s gospođom Maricom Vidaković iz trgovačkog društva Kraš d.d., preko kojih je dobivao informacije i upute kako postupati oko rješavanja situacije koje bi bilo u interesu spomenutog trgovačkog društva.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Na temelju članka 39. stavka 4. ZSSI-a, podnositelju prijave jamči se zaštita anonimnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Dužnosnici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 5. stavkom 4. ZSSI-a propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Povjerenstvo je radi provjere osnovanosti i vjerodostojnosti navoda iz podnesenih prijava, te donošenja odluke o tome postoje li okolnosti koje ukazuju na moguću povredu odredbi ZSSI-a od nadležnih državnih tijela prikupilo potrebne podatke i dokumentaciju.

Uvidom u Registar dužnosnika, kojeg vodi Povjerenstvo, utvrđeno je kako je dužnosnik Božo Petrov u razdoblju od 14. listopada 2016. g. do 05. svibnja 2017. g. obnašao dužnost predsjednika Hrvatskog sabora, a od 05. svibnja 2017. g. obnaša dužnost zastupnika Hrvatskog sabora i od 30. lipnja 2017. g. dužnost potpredsjednika Hrvatskog sabora.

S obzirom da je iz objave Državnog odvjetništva Republike Hrvatske (DORH) na njihovim internetskim stranicama od 18. lipnja 2018. utvrđeno da je odbačena kaznena prijava podnesena zbog „afere Hotmail“ protiv dužnosnika Andreja Plenkovića**,** Martine Dalić, Zdravka Marića**,** te Ante Ramljaka, Povjerenstvo je dopisom Broj: 711-I-889-P-172/18-10-17 od 28. lipnja 2018. u predmetu koji se vodi protiv Martine Dalić pod brojem P-172/18 zatražilo od Ureda za suzbijanje korupcije i organiziranog kriminaliteta (USKOK), dostavljanje dokumentacije koja je prikupljena tijekom provedenih izvida.

USKOK je dopisom Broj K-US-189/18 od 11. srpnja 2018.g. dostavio traženu dokumentaciju, a kako se radilo o predmetu koji s prilozima ima preko 5.000 stranica, ista je dostavljena u elektroničkom obliku (CD). S obzirom da je navedena dokumentacija relevantna i za ovaj predmet, CD je kopiran te dokumentacija predstavlja sastavni dio i ovog spisa.

Nakon objave na N1 portalu navodnih transkripata danih iskaza Martine Dalić, Ante Ramljaka i Zorana Besaka pred USKOK-om, Povjerenstvo je dopisom 711-I-1156-P-274/18-02-11 od 30. kolovoza 2018., od Vlade Republike Hrvatske, a temeljem sadržaja tih transkripata, zatražilo očitovanje je li okupljena neformalna radna skupina za izradu Zakona o postupku izvanredne uprave, tko je inicirao njihovo okupljanje, koje su osobe bile članovi neformalne radne skupine i tko ih je predložio, jesu li točni objavljeni podaci o broju održanih sastanaka i datumu njihova održavanja, tko je uz njih sudjelovao na tim sastancima i je li ista skupina zatražila formaliziranje svojeg statusa.

Na ovaj dopis Povjerenstva, Vlada Republike Hrvatske očitovala se dopisom, klasa: 022-03/18-25/28, urbroj: 50302/27-18-2 od 19. rujna 2018. Ured predsjednika Vlade Republike Hrvatske,zastupan po predstojniku Ureda predsjednika Zvonimiru Frka-Petešiću, u očitovanju navodi kako je Vlada Republike Hrvatske, zbog krize u koncernu Agrokor d.d. koja je prijetila slomom hrvatskog gospodarstva početkom 2017. g., s tadašnjim koalicijskim partnerom strankom MOST nezavisnih lista pristupila analiziranju različitih scenarija radi suzbijanja katastrofalne posljedice propasti kompanije od sistemskog značaja za cjelokupno hrvatsko društvo. Na zahtjev tadašnjeg predsjednika Uprave Agrokora d.d. Ivice Todorića održan je sastanak 26. veljače 2017. g. u poslijepodnevnim satima u uredu predsjednika Vlade s predstavnicima navedenog trgovačkog društva, na kojem su predsjednik Vlade, predsjednik Hrvatskog sabora i predstavnici Vlade informirani o stanju u koncernu Agrokor i o naporima koje trgovačko društvo poduzima i različitim opcijama za stabilizaciju poslovanja. Sljedeći sastanak u uredu predsjednika Vlade s tadašnjim predsjednikom Uprave Agrokora d.d. Ivicom Todorićem održan je 26. ožujka 2017. g.

Nadalje, u očitovanju se navodi kako je bilo razvidno da trgovačko društvo predstavlja kompaniju od sistemskog značaja za Republiku Hrvatsku uzimajući u obzir veličinu trgovačkog društva, broj zaposlenih, opseg poslovanja i povezanosti s drugim gospodarskim subjektima, stoga su tadašnji koalicijski partneri u Vladi odlučili ustrojiti grupu stručnjaka koja će pomoći Vladi u razumijevanju stanja u koncernu Agrokor d.d., predviđanju mogućih pravaca razvoja krize i iznalaženju mogućih rješenja. U razmatranju različitih rješenja savjetovani su vanjski ekonomisti, financijski i pravni stručnjaci te su s njima u razdoblju od kraja veljače i tijekom ožujka 2017. g. održani sastanci konzultativnog karaktera.

Riječ je o vanjskim stručnjacima sa specifičnim iskustvom i znanjem hrvatskog i europskog zakonodavnog okvira za financijsko poslovanje trgovačkih društava, a uključeni su na poziv tadašnjih koalicijskih partnera u Vladi, od kojih je neke stručnjake pozvala Hrvatska demokratska zajednica (u daljnjem tekstu : HDZ), a neke je pozvao tadašnji koalicijskih partner MOST. Zbog sagledavanja mogućih pravnih rješenja, na inicijalno traženje i prijedlog Ante Ramljaka, koji je bio uključen u rad neformalne radne skupine, uključeni su neki od stručnjaka pravne struke.

Na temelju provedene analize cjelokupne situacije, nakon nekoliko tjedana, zaključeno je kako je jedino moguće rješenje donošenje odgovarajućeg zakonskog okvira, stoga je tadašnja potpredsjednica Vlade i ministrica gospodarstva, poduzetništva i obrta Martina Dalić dobila zadaću da operativno vodi i koordinira proces izrade Zakona o postupku izvanredne uprave.

Na samom početku rada na prijedlogu Zakona, zbog osjetljivosti financijskog tržišta i opasnosti za njegovu stabilnost, zaključeno je zajedno s koalicijskim parterom da se pristup Vlade, kao i aktivnosti vezane uz izradu Zakona neće komunicirati javnosti. Prvu informaciju o zakonodavnoj djelatnosti dala je tadašnja potpredsjednica Vlade Martina Dalić na tiskovnoj konferenciji 24. ožujka 2017. g.

Nadalje, u očitovanju se ističe kako se tijekom rada na nacrtu Zakona nije razmatralo pitanje formaliziranja sastava i rada neformalne radne skupine. Predsjednik Vlade Andrej Plenković i tadašnji predsjednik Hrvatskog sabora Božo Petrov, uz nazočnost pojedinih ministara i državnih tajnika, bili su od tadašnje potpredsjednice Vlade i pojedinih članova neformalne radne skupine upoznati sa smjerom u kojem idu predložena rješenja i njihovom prikladnošću da se postigne željeni cilj uspješnog restrukturiranja trgovačkog društva Agrokor d.d.

U tijeku pripreme Zakona o izvanrednoj upravi neformalna radna skupna sudjelovala je u izradi prijedloga pod vodstvom i uputama tadašnje potpredsjednice Vlade, a u izradu su aktivno bili uključeni Ministarstvo pravosuđa, Ministarstvo gospodarstva, poduzetništva i obrta, Ured za zakonodavstvo i Ured predsjednika Vlade. Nacrt zakona u skladu s člankom 29. stavkom 4. Poslovnika Vlade Republike Hrvatske dostavljen je na mišljenje Uredu za zakonodavstvo Vlade, Ministarstvu vanjskih i europskih poslova, Ministarstvu pravosuđa i Ministarstvu financija, koji ili nisu imali primjedbe na tekst nacrta, budući da su bili uključeni u njegovu izradu, ili su dali dodatne prijedloge za poboljšanje teksta. Konačnu verziju Prijedloga Zakona za sjednicu Vlade dostavilo je Ministarstvo gospodarstva, poduzetništva i obrta kao nadležno ministarstvo. Zakon su podržali svi članovi Vlade, nakon čega je upućen u Hrvatski sabor, gdje je raspravljen i usuglašen na nadležnim saborskim odborima, te uz prihvaćanje određenih amandmana donesen od strane Hrvatskog sabora.

Ističe se u očitovanju da vanjski stručnjaci koji su sudjelovali u izradi Zakona o postupku izvanredne uprave nisu za svoj rad primili nikakvu naknadu niti se postavljalo pitanje neke buduće naplate.

Također, Povjerenstvo je povodom objavljenih navodnih transkripata dužnosnice Martine Dalić pred USKOK-om istu dopisom Broj: 711-I-1161-P-193/18-05-18 od 31. kolovoza 2018. zatražilo očitovanje o autentičnosti objavljenih transkripata, a posebno vezanih za održavanje 17 sastanaka prije i neposredno nakon pokretanja postupka izvanredne uprave nad Agrokor koncernom, i to na sastanku sredinom veljače (Andrej Plenković, Zdravko Marić i Božo Petrov), 19. veljače 2017.g. (Zdravko Marić), 22. veljače 2017.g. (Andrej Plenković, Zdravko Marić), 23. veljače 2017.g. (Andrej Plenković, Zdravko Marić i Božo Petrov), 28. veljače 2017.g. (Andrej Plenković, Zdravko Marić i Božo Petrov), 6. ožujka 2017.g. (Andrej Plenković), 23. ožujka 2017.g. (Andrej Plenković, Božo Petrov), 24. ožujka 2017.g. (Andrej Plenković, Božo Petrov), 26. ožujka 2017.g. (Andrej Plenković), 29. ožujka 2017.g. (Božo Petrov), 30. ožujka 2017.g. (Andrej Plenković, Božo Petrov), 7. travnja 2017.g. (Andrej Plenković, Zdravko Marić), 8. travnja 2017.g. (Andrej Plenković) te 9. travnja 2017.g. (Andrej Plenković). Dopisom je zatraženo da se očituje tko je bio inicijator svih navedenih sastanaka i koja je bila uloga navedenih dužnosnika na istima (aktivna uloga u donošenju odluka ili davanju prijedloga, zastupanje stavova, mišljenja), koja je bila uloga dužnosnika Zdravka Marića na sastanku od 19. veljače 2017.g. te jesu li predstavnici Agrokor koncerna Ivica Todorić ili Ivan Crnjac predali navedenom dužnosniku prezentaciju o financijskom stanju Agrokor koncerna, je li od strane prisutnih dužnosnika bilo razmatrano osnivanje radne skupine za izradu zakona, čija je bila ideja da se ne osnuje formalna radna skupina i tko su bili članovi neformalne radne skupine, na čiju inicijativu su odvjetnici Boris Šavorić i Toni Smrček iz Odvjetničkog društva Šavorić & Partneri uključeni u njezin rad, jesu li pojedini dužnosnici razmatrali da se stručnjacima plati rad u neformalnoj radnoj skupini i kakav su po tom pitanju imali stav svi navedeni dužnosnici, jesu li bili upoznati te tko ih je i kada upoznao da će u kriznom managementu biti angažirani Branimir Bricelj ili Marko Delić iz trgovačkog društva ALTERA SAVJETOVANJE d.o.o., Tomislav Matić iz trgovačkog društva TEXO MANAGEMENT d.o.o., Tonći Korunić iz trgovačkog društva INTERKAPITAL d.d., kao i odvjetnik Boris Šavorić, te jesu li navedeni dužnosnici imali saznanja da je AlixPartners, glavni savjetnik za restrukturiranje, angažirao kao podizvođače navedene osobe ili prethodno navedena trgovačka društva s kojima su povezani.

Dopisom Broj: 711-I-1162-P-193/18-06-17 od 31. kolovoza 2018.g. zatraženo je od Ante Ramljaka također povodom objavljenog transkripta njegova iskaza pred USKOK-om, da se očituje na okolnosti tko su bili članovi navedene neformalne radne skupine zaduženi za pronalaženje rješenja u pogledu financijskih poteškoća u Agrokor koncernu, kako je započeo proces njihova okupljanja i je li u trenutku pozivanja za člana neformalne radne skupine ili neposredno nakon toga bio izviješten o naknadi koju će primiti za članstvo u istoj, je li osobno ili s drugima zatražio formaliziranje svog statusa u istoj, je li prije imenovanja za izvanrednog povjerenika bio kontaktiran od strane poslovnih banaka i drugih vjerovnika Agrokor koncerna i u kojem je svojstvu bio kontaktiran, te je li u istom razdoblju sudjelovao na neformalnim sastancima s predstavnicima domaćih ili međunarodnih poslovnih subjekata specijaliziranih za restrukturiranje trgovačkih društava i na čiju inicijativu je s njima stupio u kontakt, je li prije nego je postao član neformalne radne skupine poznavao Martinu Dalić, ukoliko je u kojem svojstvu, tko je inicijator ideje da se pristupi izradi zakonodavnog rješenja, jesu li postojale neformalne ili formalne upute za izradu zakona i tko ih je dao, je li bio prisutan na sastancima na kojima se raspravljalo o financijskoj situaciji u Agrokor koncernu koji su održani u Vladi Republike Hrvatske ili drugdje dana 23. veljače 2017.g., 26. veljače 2017.g., 28. veljače 2017.g., 14. ožujka 2017.g., 19. ožujka 2017.g., 23. ožujka 2017.g., 24. ožujka 2017.g., 25. ožujka 2017.g. te 30. ožujka 2017.g., je li na istim sastancima bio prisutan dužnosnik Andrej Plenković i drugi dužnosnici i koja je bila njihova uloga na tim sastancima, je li Boris Šavorić, član neformalne radne skupine bio prisutan na sastancima koji su održani u Vladi Republike Hrvatske ili drugdje, je li upoznao dužnosnika Andreja Plenkovića da su pojedini članovi neformalne radne skupine, i to Branimir Bricelj i Marko Delić iz trgovačkog društva ALTERA SAVJETOVANJE d.o.o., Tomislav Matić iz trgovačkog društva TEXO MANAGEMENT d.o.o., Tonći Korunić iz  trgovačkog društva INTERCAPITAL d.d. i odvjetnik Boris Šavorić ili Odvjetničko društvo Šavorić & Partneri, imenovani savjetnicima izvanrednog povjerenika (krizni menadžment) te je li dužnosnik imao saznanja da su pojedini članovi neformalne radne skupine, i to trgovačko društvo TEXO MANAGMENT d.o.o. (ili osobno Tomislav Matić), trgovačko društvo ALTERA SAVJETOVANJE d.o.o. (ili osobno Branimir Bricelj ili Marko Delić) i trgovačko društvo INTERCAPITAL d.d. (ili osobno Tonći Korunić i Matko Maravić) angažirani kao podizvođači savjetnika za restrukturiranje AlixPartners, ukoliko jesu kada je i od koga saznao za navedena angažiranja, kako se odvijao postupak odabira i imenovanja izvanrednog povjerenika i je li tijekom toga postupka i od koga bio obavještavan da je uzet u obzir kao mogući kandidat za tu funkciju.

Povjerenstvo je povodom objavljenih navodnih transkripata Zorana Besaka pred istražiteljima USKOK-a, iz kojih proizlazi da je sudjelovao u radu neformalne radne skupine za izradu Zakona o postupku izvanredne uprave, istog dopisom Broj: 711-I-1160-P-271/18-02-16 od 31. kolovoza 2018. pozvalo da u svom očitovanju navede tko ga je, kada i na čiju inicijativu angažirao za pružanje stručne pomoći o radu neformalne radne skupine, je li mu bila poznata okolnost da će za rad u istoj primiti naknadu, ako je tko ga je i kada s time upoznao, je li potraživao honorar za rad u neformalnoj radnoj skupini, ako jest kada i od koga i što mu je odgovoreno, te jesu li prema njegovim saznanjima i drugi članovi neformalne radne skupine potraživali honorar i od koga, je li mu bilo poznato da će osobno ili drugi članovi neformalne radne skupine nakon završetka rada biti angažirani od strane izvanrednog povjerenika ili glavnog savjetnika za restrukturiranje te tko su bili sudionici sastanaka neformalne radne skupine održanih 23. veljače 2017.g., 26. veljače 2017.g., 28. veljače 2017.g., 19. ožujka 2017.g., 23. ožujka 2017.g., 24. ožujka 2017.g. i 30. ožujka 2017.g.

Povjerenstvo je dopisom Broj: 711-I-1142-P-188/16-48-17 od 28. kolovoza 2018. zatražilo od redakcije Nacionala da mu dostavi audio snimku sa sastanka u Vladi Republike Hrvatske, koji se prema navodima objavljenima u članku u tjedniku „Nacional“, broj 1062 od 28. kolovoza 2018.g. pod naslovom „Tajne snimke sastanka s Todorićem u Vladi novi su dokazi protiv Zdravka Marića“ (str.18-22) održao dana 26. veljače 2017.g., a na kojem je, među ostalima, sudjelovao i dužnosnik Božo Petrov.

Uvidom u knjigu ulazne pošte Povjerenstva, utvrđeno je da do trenutka održavanja sjednice nije zaprimljeno očitovanje niti jedne od pozvanih osoba.

Povjerenstvo je u predmetu dužnosnika Zdravka Marića, ministra financija, broj: 188/16. zatražilo očitovanje Vlade Republike Hrvatske, te je Ured predsjednika Vlade Republike Hrvatske, zastupan po predstojniku Ureda predsjednika Davora Božinovića, dostavio očitovanje klasa: 022-03/17-13/10, ur. broj: 50302/27-17-2 od 24. travnja 2017.g., u kojem se navodi kako Vlada Republike Hrvatske nije na sjednici Vlade, Užeg kabineta ili drugog radnog tijela donosila odluke o situaciji vezanoj uz poslovanje koncerna Agrokor te su predstavnici Vlade u više navrata naglašavali odgovornost vlasnika i Uprave koncerna Agrokor za rješavanje poteškoća u poslovanju kompanije. Na temelju članka 24. stavka 2. Zakona o postupku izvanredne uprave u trgovačkim društvima od sistemskog značaja za Republiku Hrvatsku („Narodne novine“ broj 32/17.), Trgovački sud u Zagrebu 07. travnja 2017.g. pozvao je Vladu Republike Hrvatske da u roku od dva dana od zaprimanja obavijesti donese odluku o prijedlogu za imenovanjem izvanrednog povjerenika.

Nadalje, u istom očitovanju navodi se kako je Vlada Republike Hrvatske izdala priopćenje 14. ožujka 2017. g., kojim je izvijestila o održavanju sastanka između predstavnika Vlade Republike Hrvatske, Hrvatskog sabora i Agrokora 26. veljače 2017. g., na kojem su sudjelovali predsjednik Vlade Republike Hrvatske mr. sc. Andrej Plenković, predsjednik Hrvatskoga sabora Božo Petrov, potpredsjednica Vlade Republike Hrvatske i ministrica gospodarstva, poduzetništva i obrta dr. sc. Martina Dalić, ministar financija dr. sc. Zdravko Marić te predsjednik Uprave trgovačkog društva Agrokor d.d. Ivica Todorić i član Uprave Ivan Crnjac, dok je slijedeći sastanak održan 26. ožujka 2017. g., na kojem su sudjelovali predsjednik Vlade Republike Hrvatske mr. sc. Andrej Plenković, potpredsjednica Vlade Republike Hrvatske i ministrica gospodarstva, poduzetništva i obrta dr. sc. Martina Dalić, predstojnik Ureda predsjednika Vlade Republike Hrvatske dr. sc. Davor Božinović i predsjednik Uprave trgovačkog društva Agrokor d.d. Ivica Todorić. Na navedenim sastancima predstavnici Vlade Republike Hrvatske i Hrvatskog sabora informirani su o stanju u koncernu Agrokor i kako navedena tvrtka poduzima napore i razmatra različite opcije za stabilizaciju svog poslovanja.

Na dodatni zahtjev Povjerenstva, u spomenutom predmetu, Ured predsjednika Vlade Republike Hrvatske, zastupan po predstojniku Ureda predsjednika Davoru Božinoviću, dostavio je očitovanje, klasa: 022-03/17-13/10, ur. broj: 50302/27-17-4 od 25. svibnja 2017. g., u kojem se navodi kako su tijekom inicijalnog sastanka održanog 26. veljače 2017. g. predstavnici Vlade Republike Hrvatske, uključujući i ministra financija, primili na znanje informacije koje su iznijeli predsjednik Uprave trgovačkog društva Agrokor d.d. Ivica Todorić i član Uprave Ivan Crnjac, o stanju u kompaniji. Polazeći od činjenice da je trgovačko društvo Agrokor d.d. privatna tvrtka koja djeluje na tržišnim osnovama i za čije je vođenje prije svega odgovorna Uprava i vlasnik, na sastanku je istaknuto kako je na Upravi koncerna Agrokor da s kreditorima pronađe rješenje koje bi dovelo do svježe likvidnosti i rješavanja obveza prema dobavljačima. Predstavnici koncerna Agrokor upoznali su predstavnike Vlade Republike Hrvatske s aktivnostima i naporima koje poduzimaju u cilju stabilizacije poslovanja koncerna.

U premetu broj: P-188/16. zatraženo je očitovanje i dužnosnika Bože Petrova, koji je Povjerenstvo zaprimilo 04. listopada 2017.g., te je u istom dužnosnik iznio okolnosti održavanja i predmet sastanka od 26. veljače 2017. g., s naglaskom na postupanje dužnosnika Zdravka Marića na tom sastanku.

Povjerenstvo je 27. travnja 2018.g. održalo sjednicu na kojoj je dužnosnik Božo Petrov usmeno dopunio ranije očitovanje dano u predmetu broj: P -188/16., pri tome ne navodeći nove okolnosti, već pojašnjavajući dano pisano očitovanje i pojedinosti samo oko sastanka održanog 26. veljače 2017. g.

Nadalje, Povjerenstvo je saznanja o relevantnim okolnostima steklo uvidom u članke objavljene na internetskim portalima [*www.jutranji.hr*](http://www.jutranji.hr) *i* [*www.hr.n1.info.com*](http://www.hr.n1.info.com)*,* odnosno uvidom u sadržaje članaka koji su objavljeni: **12. travnja 2017.g.** na internetskom portalu [*www.jutranji.hr*](http://www.jutranji.hr)pod naslovom: „RAMLJAKOVIH OSAM: TKO SU LJUDI NA KOJE ĆE SE OSLONITI: Ključni suradnici koje je novi šef Agrokora odabrao da mu pomažu u misiji spašavanja koncerna**,** **27. rujna 2017. g.** na internetskom portalu [*www.jutranji.hr*](http://www.jutranji.hr)pod naslovom: „PETROV POTVRDIO SADRŽAJ DOKUMENTA KOJE JE JUTARNJI EKSLUZIVNO OBJAVIO – Todorić je održao prezentaciju i rekao da će nelikvidnost biti 2,3 mlrd.“; **07. listopada 2017. g.** na internetskom portalu [*www.jutranji.hr*](http://www.jutranji.hr) pod naslovom: „BOŽO PETROV PRVI PUT DETALJNO O TROIPOLSATNOM SASTANKU S TODORIĆEM – Otkrio tko je sve bio na sastanku, kako je vlasnika Agrokora namamio u Banske dvore“; **18. svibnja 2018. g.** na internetskom portalu [*www.jutranji.hr*](http://www.jutranji.hr) pod naslovom: „TAJNI SASTANCI U BANSKIM DVORIMA – Kovačić. „Kad sam vidio tko sve tamo sjedi, jasno sam rekao Petrovu da se više ne želim nalaziti s tim ljudima“; **23. kolovoza 2018. g.** na internetskom portalu [*www.hr.n1.info.com*](http://www.hr.n1.info.com) pod naslovom: „EKSKLUZIVNO – Iskaz Martine Dalić: Koliko je znao premijer?“, „ NOVI ISKAZ – Koristili smo se saznanjima ministra Marića“, „RAMLJAKOV ISKAZ – Na Kinghthead me uputila Martina Dalić“.

U članku objavljenom **12. travnja 2017.g.** navodi se da je **„** Izvanredni povjerenik u Agrokoru Ante Ramljak u utorak na konferenciji za novinare predstavio neke od ljudi koji će biti u njegovom najužem savjetničkom timu. U nastavku donosimo njihove kratke biografije… Branimir Bricelj trenutno partner u financijskoj tvrtki Altera Corporate Finance, Bricelj iza sebe ima iskustvo rada u nekoliko svjetskih kompanija. Radio je u konzultantskoj tvrtki Lazard, Plivi, britanskim tvrtkama Lamda Partners te farmaceutskim tvrtkama Alapis i DAVA…. Marko Delić Također iz tvrtke Altera Corporate Finance. Školovao se u inozemstvu, radio u financijskim institucijama, među kojima su i Raiffeisen banka, najveća američka banka JP Morgan te Deutsche Bank…..Tomislav Matić Dolazi iz Texo Managementa, kao i Ante Ramljak, s pozicije partnera. Školovao se u inozemstvu, na prestižnom Sveučilištu Harvard. Tadašnji ministar Božo Prka zaposlio ga je u Ministarstvu financija. Nakon toga odlazi u Quaestus fond. …Boris Šavorić je partner u Odvjetničkom društvu Šavorić&partneri. Bio je vođa odvjetničkih timova u preuzimanjima kompanija u Hrvatskoj te pravni savjetnik mnogim multinacionalnim kompanijama u privatizaciji. Nositelj je priznanja Svjetske banke za rad i doprinos u Investing Across Borders 2010…..“

Uvidom u članak koji je objavljen **27. rujna 2017. g.,** nakon gostovanja dužnosnika u emisiji Pressing na N1 televiziji, utvrđeno je kako je imenovani dužnosnik na upit novinara:

„Todorić piše na blogu da je Vlada već 03. ožujka radila na Lex Agrokoru. Je li to istina da se to već tada radilo?“, izjavio sljedeće: „Sve što se radilo na Lex Agrokoru bilo je u domeni ministrice Dalić.“, dok je na upit: „Tko je to pisao?“, dužnosnik odgovorio: „To pitajte ministricu Dalić. Kompletan nacrt tog zakona došao je tjedan ili tjedna i pol prije donošenja u Ministarstvo pravosuđa. Tada smo i mi iz Mosta prvi put vidjeli zakon.“

Uvidom u članka koji je objavljen **07. listopada 2017. g.,** navodi se kako je dužnosnik Božo Petrov izjavio da je *„…*uspio isprovocirati situaciju da Todorić sam zatraži sastanak u Vladi...na kojem smo bili Ivica Todorić, Ivan Crnjac, Matina Dalić, Zdravko Marić, Andrej Plenković i ja…“, te da „….Plenković nije htio čuti ni mene, a kamoli za moje sastanke sa svim dobavljačima i poslovnim parterima Agrokora“…. Na upit novinara u kojem se trenutku počinje pisati zakon, tko ga je pisao i kada ste ga vidjela, dužnosnik odgovara: „Kao jedna od opcija spominjao se i prije sastanka, kad smo dobili izvješće iz Agrokora, ali samo kao ideja, dok smo sam nacrt, koji je pripremala Martina Dalić, vidjeli sedam do deset dana prije izglasavanja u Saboru...“

Nadalje, u članku koji je objavljen **18. svibnja 2018. g.** navodi se kako je dužnosnik Ivan Kovačić, bivši potpredsjednik Vlada Republike Hrvatske, bio predstavnik na sastanku na kojem se tražilo rješenje za situaciju u trgovačkom društvu Agrokor d.d., te je o istom izjavio sljedeće: *„...*Da, bio sam na jednom od tih prvih sastanaka, na kojem je bio i Čikotić iz Mosta. Bilo je to lani krajem veljače. Sastanak je vodila bivša potpredsjednica Dalić, premijer Plenković se pojavio, ali nije se dugo zadržao. Ministar Marić tada nije bio. Bili su Ramljak, Matić, Korunić i neki odvjetnici, ali nije bilo Šavorić. To je bio i posljednji takav sastanak na kojem sam bio i rekao sam Petrovu da više ne želim s tim ljudima biti na sastanku, nisam više išao…“.

Povjerenstvo je u svrhu utvrđivanja relevantnih činjenica i okolnosti važnih za donošenje odluke u ovom predmetu, izvršilo uvid u javno objavljene, navodne, transkripte iskaza dužnosnice Martine Dalić te Ante Ramljaka i Zorana Besaka danih pred USKOK-om, čija vjerodostojnost do trenutka održavanja sjednice nije javno osporena.

Tako je **23. kolovoza 2018. g.** u članku pod naslovom: „EKSKLUZIVNO – Iskaz Martine Dalić: Koliko je znao premijer?“ objavljen transkript iskaza dužnosnice Martine Dalić dan pred USKOK-om, u kojem se navodi sljedeće: „U veljači 2017. ja sam obnašala dužnost potpredsjednice Vlade RH i ministrice gospodarstva, poduzetništva i obrta. U tom svojstvu g. Božinović kao tadašnji predstojnik Ureda premijera izvijestio me sredinom veljače 2017. da su se na sastanku našli predstavnici koalicijskih partnera HDZ-a i Mosta gdje su predstavnici Mosta istaknuli da se u TD Agrokor d.d. gomilaju ogromni problemi i da predlažu osnivanje radne skupine financijskih stručnjaka kao pomoć Vladi RH u sagledavanju i razumijevanju problema u tom društvu, pri čemu da inzistiraju da ministar financija Zdravko Marić ne bude aktivno angažiran u radu te skupine.“

*„…*22. veljače 2017. održan je sastanak na kojem se raspravljalo o osnivanju radne skupine, sve kroz pripremu za sastanak izmedu premijera Plenkovića i livce Todorića, problematika je bila pred nama, na sastanak je radi shvaćanja konteksta događaja bio pozvan guverner Boris Vujčić, koji nam je priopćio da je prema izračunu HNB-a dug TD Agrokor d.d. 60 milijardi kuna. Na sastanku su bili osim guvernera, premijer Plenković, ministri Goran Marić, Zdravko Marić, zatim bili su prisutni i mislim Davor Ivo Stier i Davor Božinović. Razmatrali smo tko bi mogli biti predstavnici HDZ-a u budućoj radnoj skupini te sam ja predložila Tomislava Matića i Antu Ramljaka. Predložila sam upravo njih dvojicu jer su obojica imala potrebna sofisticirana financijska znanja, iskustvo državne službe i privatnog sektora, a niti jedan aktualno nije bio povezan sa bankarskim sektorom odnosno financijskim institucijama, a niti sa TD Agrokor d.d. Zdravko Marić predložio je Tončija Korunića, a moram kazati da je i Goran Marić također istaknuo kvalitetu predloženih Ante Ramljaka, Tomislava Matića kao i Tončija Korunića, za koje je kazao da ih poznaje od ranije kao stručnjake, te su navedene tri osobe postale kandidati radne skupine ispred HDZ-a, obzirom da je premijer Plenković dobio pozitivno mišljenje svih prisutnih o navedenim osobama, isti su i predstavljali HDZ u budućoj radnoj skupini. U odnosu na predstavnike Mosta navodim da je premijer Plenković nazvao Božu Petrova kao predsjednika Mosta i kazao mu da predloži kandidate za radnu skupinu, te je drugog dana Božo Petrov meni putem SMS-a poslao svoje prijedloge kandidata u osobama Branimira Bricelja i Zorana Besaka, te mi je proslijedio njihove kontakte.“

„23. veljače 2017. g. navečer održan je prvi zajednički sastanak svih pet članova radne skupine, a ispred Vlade su nazočili premijer Plenković, predsjednik Sabora Petrov, Zdravko Marić, Davor Božinović, Davor Ivo Stier i ja.“

„Konačno, u političkom kontekstu ova situacija je bila izazovna za Vladu RH jer je koalicijski partner Most kroz artikulaciju njihova predsjednika Petrova oslikavao osobu Ivice Todorića vrlo negativno, te su inzistirali da se ne pomaže Ivici Todoriću. Pri tom treba razumjeti da je isti bio predsjednik Uprave TD Agrokor d.d. i većinski vlasnik. To je bio jedan teški moment u navedenom kontekstu.

„Dana 24. veljače 2017. cijene obveznica TD Agrokor pale su za 10% i čekala se reakcija rejting agencije na ovu okolnost, istovremeno informacije iz financijske zajednice također su ukazivale na urgentnost, zbog toga smo kao pripremu za sastanak s Ivicom Todorićem zakazanim za 26.2.2017. održali istoga dana premijer Plenković, Zdravko Marić, mislim Ivo Davor Stier, Božo Petrov i ja, sastanak sa stručnom petorkom te smo još jednom rekapitulirali stanje, stručnjaci su ostali pri iznesenim opažanjima da je stanje loše, te da će trebati intervenirati jer da u protivnom Agrokor odlazi u stečaj odnosno predstečajnu nagodbu.

Uistinu toga dana na sastanku Ivica Todorić, koji je došao s Ivanom Crnjcem, a kojeg smo primili premijer Plenković, Božo Petrov, Zdravko Marić i ja, održao je prezentaciju iz koje je proizašlo da je stanje u društvu loše, da ga je on svjestan, da je svjestan da više nije vlasnikdruštva, da su dugovi ogromni i da mu je za održavanje društva potrebno 300 milijuna EUR-a. Kazao je da mu je potreban taj novac kako bi u sljedećih 6 ili najviše 9 mjeseci proveo sanaciju, iznio je plan sanacije koja je obuhvatila niz aktivnosti o kojima se u financijskim krugovima pričalo već 2 do 3 godine, a sada je Todorić rekao da se sve realizirati u 6 mjeseci u kojem će roku otkupiti PIK obveznice, ne navodeći izvor sredstava za to, da će provesti IPO dijelova kompanije, te prodati Jamnicu. Rasprava je trajala dugo, premijer i ja smo nastojali shvatiti stvarno stanje u društvu, a g. Petrov krenuo je s retorikom otprilike da smatra kako država treba ući u Agrokor, a Ivica Todorić iz njega izaći, što je Todorića poprilično iznerviralo, mi smo ostali iznenađeni tom vrstom retorike.“

„Iste te večeri održan je sastanak na kojem su bili prisutni premijer Plenković, ministar Marić, Božo Petrov i ja ispred državnog vrha te stručnjaci Matić, Bricelj, Korunić, Ramljak i Besak ali i četiri osobe Vitoria Svić, Danijel Klobučar, Boris Šavorić i Goran llej za koje sam saznala da su pravnici… Tema tog sastanka je ponovno bila rasprava o stanju u TD Agrokor te sam tada shvatila da su Vitoria Savić i Goran Ilej bivši zaposlenici tog društva te se raspravljao kako spašavati poslovanje TD Agrokor ali ne i Ivice Todorića. Općenito sve do sredine ožujka na sastancima se raspravljao na koji način održati poslovanje društva i spriječiti nelikvidnost društva.“

„28. veljače 2017. održan je sastanak na kojem su ispred državnog vrha bili prisutni premijer Plenković, Božo Petrov, Zdravko Marić i Tomislav Ćorić, vjerojatno Davor Ivo Stier i ja te je bili prisuta ekipa stručnjaka u koju tada već spada uz spomenute i Boris Šavorić.“

„Početkom ožujka postaje jasno da se problem razvija i da je Uprava TD Agrokor poprilično pasivna, da Božo Petrov kontinuirano donosi informacije da je stanje loše, osobito među dobavljačima ali nitko od dobavljača ne traži službeni sastanak u Vladi RH.  
Također u isto vrijeme u središnjici HDZ-a održan je sastanak na kojem su bili prisutni predsjednik Plenković i Jandroković, Brkić, Božinović, Čuljak, Butković, Maletić, Stier i drugi istaknuti članovi HDZ-a odnosno rukovodstvo. Tada je predsjednik HDZ-a Andrej Plenković predočio i objasnio problem TD Agrokora kao i tehnologiju rješavanja tog problema. Rekao je da su koalicijski partneri okupili skupinu nezavisnih stručnjaka, da su isto učinili kao rezultat političkog dogovora obzirom da medu istima postoji i nepovjerenje. Pojašnjavam tadašnji koalicijski partner Most smatrao je da HDZ želi pomoći lvici Todoriću i to je želio da se ne dogodi što je zapravo background formiranja skupine. Zaključak na sastanku je bio spašavati poslovanje društva, a ne osobu. Nakon završetka ovog sastanka nazvao me zamjenik predsjednika HDZ-a Milijan Brkić te mi rekao da ja imam političku podršku da riješim ovaj problem.“

„06. Ožujka 2017. održan je sastanak svih eksperata na kojem su bili prisutni i Andrej Plenković, Davor Božinović ispred Mosta Ivan Kovačić i tadašnji državni tajnik ministarstva energetike Ante Čikotić. „

„Kazala sam da je Smrček u 10,41 sati 24. ožujka 2017. dostavio treću verziju, u 12,00 sati toga dana dogovarali smo sastanak sa Božom Petrovom, nekim njihovim eksperata koju su nam htjeli ponuditi alternativno rješenje za situaciju. Zahtjev za takav sastanak došao je od strane Bože Petrova dan ranije, 23. ožujka 2017., tijekom sastanka održanog u 17,00 sati. Kao pripremu za sastanak za 24. ožujka 2017. u podne, ja sam Boži Petrov predala treću verziju zakona dostavljenu po Smrčeku. To je bilo negdje iz 11,00 sati, kao predsjedniku Hrvatskog sabora i koalicijskog partnera. Na dogovoreni sastanak 24. ožujka 2017. u 12,00 sati pristupili su, uz Božu Petrova, i Ladislav Turčinović , Goran Jeras, koji se predstavio kao rukovoditelj Zadruge za etično poslovanje, bili su prisutni vladini eksperti, Ante Ramljak, Tomislav Matić, Tonći Korunić, Branimir Bricelj, pa i Zoran Besak, koji je inače bio zaposlenik Zadruge za etično poslovanje…Na sastanku je atmosfera bila dosta loša, ljude koje doveo Božo Petrov, kao i sam Petrov, vraćali su stvari na početak, kao da za nama već nije intenzivno razdoblje rada na problematici.“

„U 15,30 sati navedenog dana (napomena: riječ je o danu 29. ožujak 2017. g.) održan je sastanak u Vladi RH na kojem su, uz sve eksperte i mene, bili prisutni i Božo Petrov, ministar pravosuđa Ante Šprlje, Sanja Mišević, Igor Vidra, zaposlenik Ministarstva pravosuđa, stručnjak za stečajeve, saborska zastupnica Mosta Ivana Ninčević Lesandrić i još neki. Svi su ovi došli s Božom Petrovim, a s njima je došao i prof. Miladin...“

„30. ožujka 2017. u 17,31 sati nastaje deseta verzija zakona na kojem se i dalje intenzivno radi, međutim rad smo morali prekinuti zbog sastanka te večeri u 21 sati, kada smo se sastali Božo Petrov, premijer, Božinović i mislim Grmoja, a sve iz razloga jer smo saznali da je Božo Petrov podnio kaznenu prijavu protiv Ivice Todorića…“

„31. ožujka 2017. u 08,30 sati dok se zakon finalizirao u Uredu za zakonodavstvo, isti je Zvonimir Novak proslijedio na mišljenje Ministarstvu financija, Ministarstvu pravosuđa i Uredu za zakonodavstvo, Ministarstvu gospodarstva i Ministarstvu vanjskih i europskih poslova, od njih sam zatražila mišljenja sukladno proceduri usvajanja zakona.

U isto vrijeme održana je sjednica Kluba HDZ-a na kojoj smo premijer i ja obrazložili odluku o namjeri usvajanja predmetnog zakona i predstavili sadržaj, ciljeve i razloge donošenja. Isto smo učinili i pred zastupnicima Kluba Mosta, a potom na trećem sastanku i pred zastupnicima Kluba Nacionalnih manjina ostalih stranaka koje čine većinu.“

„Na sjednici Vlade na inzistiranju Mosta izvršena je još jedna manja izmjena odredbe članka po kojoj umjesto dotadašnjeg rješenja da zamjenike izvanrednog povjerenika predlaže Ministarstvo gospodarstva, sada u zakonu ulazi da ih predlaže Vlada.“

„Što se tiče samog angažmana ekspertne radne skupine, još jednom apostrofiram da je ona oformljena na inzistiranje koalicijskog partnera Mosta. Most je kao relativno mlada politička stranka bila skeptična prema strukturama državne uprave i imali su tendenciju uključivanja nezavisnih stručnjaka, a prema mom razumijevanju iz razloga što su stalno strepili od toga da bi HDZ povukao neki potez radi primarno spašavanja Ivice Todorića“

„Ekspertna radna skupina nije formalizirana u smislu neke odluke Vlade na papiru, ali je bila rezultat koalicijskog dogovora.“

„Sastanak je održan 07. travnja oko 17 ili 18 sati na kojem su bili prisutni premijer Plenković, Gordan Jandroković, Goran Marić, Tomislav Ćorić, Davor Božinović, Zdravko Marić, Ante Šprlje i ja, dok Božo Petrov, zbog odsutnosti u Metkoviću, nije prisustvovao sastanku. Cijelo to popodne i večer do iza ponoći raspravljalo se o osobama budućeg povjerenika te njegovim kvalifikacijama. Utvrdilo se da to mora biti netko tko može odmah u ponedjeljak otići u TD Agrokor, odnosno da je raspoloživ, da je to osoba koja poznaje stanje u TD Agrokor. Nitko nije došao sa konkretnim imenom takvog budućeg kandidata, već smo raspravljali i razmatrali više mogućih kandidata…pa smo zaključili da je najbolji kandidat Branimir Bricelj….Oko 22,00 nazvao me Bricelj i kazao da ne može prihvatiti predmetno imenovanje, o čemu sam ja odmah izvijestila premijera...U nedjelju ujutro, ponovno telefonom smo se vratili na listu osoba o kojoj smo ranije razgovarali na onom sastanku, a na kojoj je Ante Ramljak bio prijedlog za zamjenika izvanrednog povjerenika, te smo (…) zaključili da njega treba upitati za preuzimanje tog posla. …nakon što je Ramljak bio na sastanku sa mnom i premijerom, a mislim da je bio prisutan i šef kabineta Božinović, a moguće i Jandroković, te je dao svoj pristanak na imenovanje, potvrđeno mu je, a nakon što je premijer razgovarao telefonom sa Božom Petrovom, da iza njegove kandidature stoje oba koalicijska partnera. Štoviše, Petrov je smatrao da je to odličan izbor…“

„Ne sjećam se da bi Ante Ramljak na sastanku u nedjelju govorio o tome da će za potrebe obavljanja posla izvanrednog povjerenika sa sobom u Agrokor kao savjetnike angažirati Matića, Bricelja, Korunića, Šavorića ili Besaka.“

O angažmanu navedenih osoba od strane izvanrednog povjerenika Ramljaka u Agrokoru saznala sam pročitavši navedeno u novinama 12. travnja 2017.“

„Ja sam bila upoznata s okolnošću da su Tomislav Matić, Marko Delić i Branimir Bricelj, kao i Kristina Laco te Tonći Korunić zaključili ugovore kao podizvođači Alix Partners, jer su dolazili na tjedne sastanke meni kao ministrici gospodarstva, međutim ja nikada nisam pitala pod kojim uvjetima i za koju naknadu su isti dobili takav angažman, niti sam smatrala da bi to bilo umjesno pitanje.“

U članku pod naslovom „ NOVI ISKAZ – Koristili smo se saznanjima ministra Marića“, koji je objavljen **23. kolovoza 2018. g.,** a koji se odnosi na objavu transkripta iskaza Zoran Besaka, člana radne skupine za Agrokor, dan pred USKOK-om, navodi se sljedeće: „…22. veljače 2017. g. Goran Jeras zaprimio je poziv Ladislava Turčinovića, za kojeg smatram da je istaknuti član Mosta te ga pitao ima li koga da radi due dilligence, odnosno dubinsko snimanje TD Agrokor, na što me Goran Jeras pitao da li sam ja zainteresiran…Na sastanku održanom 22. veljače 2017. ja sam prvi put upoznao Matića, Korunića , Ramljaka i Bricelja…“.

U odnosu na sastav grupe koja je angažiran radi pronalaska rješenja TD Agrokor, Zoran Besak odgovara: „…pojedine članove predložio HDZ, a pojedine Most, obzirom na činjenicu da su tada ove stranke činile vladajuću koaliciju, time da je HDZ kao članove predložio Matića, Korunića i Ramljaka, dok smo kolega Bricelj i ja došli od strane Mosta…“. Nadalje, u odnosu na sam angažman u radnoj skupini, imenovani navodi: „…Nisam formalizirao svoj status kao član radne skupine odnosno savjetnik Vlade RH, mislim da to nisu učini niti drugi članovi skupine. Isto tkao nisam materijalno obeštećen, odnosno angažman mi nije plaćen….bio je vrlo visok tempo rada, te se sjećam da sam u jednom trenutku pitao svog nadređenog u Zadruzi za etično financiranje, g. Jerasa da li je bilo govora o mogućoj naknadi za ovu vrstu angažmana, savjetnika Vlade RH, na što mi je odgovorio da je uvjeren da će je biti i da će o tome dalje razgovarati sa kolegama iz Mosta, konkretno Božo Petrovom. Međutim, nikada nisam dobio povratnu informaciju….“

Zoran Besak u iskazu nadalje navodi kako je „..uslijedio više sastanka s premijerom, te g. Petrovom kao predsjednikom Mosta, nadalje bio je prisutan i g. Božinović kao predstojnik kabineta premijera Plenkovića, ministrica Dalić te ministar financija Marić. Bilo je najmanje 5 do 8 sastanak…“

Povjerenstvo je izvršilo uvid i u članak pod naslovom „RAMLJAKOV ISKAZ – Na Kinghthead me uputila Martina Dalić“, koji je objavljen **23. kolovoza 2018. g.**, a u kojem je objavljen transkript iskaza Ante Ramljaka, člana radne skupine za Agrokor i izvanrednog povjerenika za spomenuto trgovačko društvo, dan pred USKOK-om, te je utvrđeno da se u istom navodi sljedeće:

„To je bilo sredinom veljače 2017., međutim zbog proteka vremena ne mogu se točno sjetiti datuma. Na sastanku u Vladi došli smo oko 19,00 sat te su tamo bili prisutni Tonći Korunić, Branimir Bricelj, Zoran Besak kao i šest do sedam ministara, među njima Zdravko Marić, Goran Marić, Tomislav Ćorić, Davor Ivo Stier, šef Kabineta g. Božinović, predsjednik Hrvatskog sabora g. Božo Petrov, potpredsjednica Martina Dalić i predsjednik Vlade Andrej Plenković. Na tom sastanku premijer Andrej Plenković i tadašnji predsjednik Hrvatskog sabora Božo Petrov rekli su nam da su okupili tim financijskih stručnjaka rad utvrđivanja stanja u TD Agrokor te da je to dogovor koalicijskih partnera da se formira neformalna radna skupina. Prema mom razumijevanju HDZ je predložio tri člana. Tomislava Matića, Tonćija Korunića i mene osobno, a Most Branimira Bricelja i Zorana Besaka.“

„Općenito, na sastancima su najčešće bili prisutni premijer Andrej Plenković, tadašnji predsjednik Hrvatskog sabora Božo Petrov, šef kabineta g. Božinović, Martina Dalić, znali su dolaziti pojedini ministri kao i članovi političke stranke Mosta dok smo na dnevnoj razini imali brifinge s potpredsjednicom Martinom Dalić.“

„U odnosu na status skupine koja je radila na izradi zakon i pri tome mislim na Tomislava Matića, Branimira Bricelja, Tonćija Korunića, Borisa Šavorića i Zorana Besaka kao i mene osobno, bili smo svjesni da smo mi neformalna skupina zamoljena za pomoć i savjet od strane Vlade RH. Među sobom mi smo razmatrali da li bi se obratili Vladi RH s nekom inicijativom za formaliziranje svog statusa kao radne skupine Vladinih savjetnika, međutim isto nismo učinili obzirom da nismo ni znali što će se dalje događati, kao niti gdje ćemo se mi kao stručnjaci svaki individualno na tržištu pozicionirati…. Također moram kazati da mi nismo kao tzv. „grupa“ imali nikakve planove da bi korištenjem situacije da smo zamoljeni za pomoć od strane Vlade RH kasnije to koristili u cilju grupnog angažmana.... Ono što smo bili svjesni je da s obzirom na naš profesionalni background da ćemo ako dođe do primjene zakona vjerojatno biti angažirani od strane nekog od sudionika, bile to banke, dobavljači ili netko drugi.“

„U tom trenutku ja niti bilo koji od drugih članova neformalne skupine nismo znali tko će biti izvanredni povjerenik niti smo o tome razgovarali, obzirom smo bili svjesni da je to politička odluka. Mislim idućeg dana Branimir Bricelj me obavijestio da ga je premijer pozvao na sastanak, a vezano za imenovanje izvanrednog povjerenika. Istoga dana mene je kontaktirao Božo Petrov te mi rekao da bi ispred Mosta ja bio predložen za izvanrednog povjerenika, što sam ja odbio obzirom sam znao da je Branimir Bricelj pozvan na razgovor te sam istoga smatrao kompetentnim za izbor. Međutim, navečer me kontaktirao Branimir Bricelj te me obavijestio da ne želi prihvatiti prijedlog da bude izabran za izvanrednog povjerenika… Tada sam premijeru i potpredsjednici rekao da mislim za svoj krizni managment angažirati u svojstvu savjetnika izvanrednog povjerenika sve ljude koji su radili na zakonu obzirom da su isti bili upoznati sa stanjem u TD Agrokor te imaju potrebna znanja i iskustva za brzo djelovanje koje je bilo nužno. Ja sam za to imao zakonsko uporište u Zakonu o izvanrednoj upravi… Tako sam po imenovanju za izvanrednog povjerenika u svoj krizni managment pozvao Tomislava Matića, Branimira Bricelja, Zorana Besaka, Marka Delića, Borisa Šavorića, Tonćija Korunića, odnosno njihova trgovačka društva, a što sam i javno objavio u medijima.“

Dužnosnica Martina Dalić i izvanredni povjerenik Ante Ramljak odgovarali su na pitanja članova Odbora Hrvatskog sabora za gospodarstvo na tematskoj sjednici o Izvješću o poslovanju Agrokora, koja je održana 15. veljače 2018. g. u Hrvatskom saboru. Povjerenstvo je izvršilo uvid u navedene iskaze i odgovore dužnosnice Martine Dalić i izvanrednog povjerenika Ante Ramljaka, koji su objavljeni na službenim mrežnim stranicama TD Agrokor ([www.agrokor.hr](http://www.agrokor.hr)), tena internetskom portalu *www.dnevnik.hr*, kao i u video isječke spomenutog događaja*.*

Navedenom prilikom Ante Ramljak je, pored ostalog, izjavio sljedeće: „…u subotu ujutro 8. Travnja me zatekao poziv tadašnjeg predsjednika Sabora i predsjednika MOST-a gospodina Bože Petrova, koji me zvao kako bi mi rekao da su u MOST-u imali više konzultacija i različitih mišljenja te su na kraju ipak zaključili da bi me željeli predložiti za izvanrednog povjerenika u Agrokoru. Gospodinu Petrovu sam zahvalio na prijedlogu i rekao mu da ga, nažalost, ne mogu prihvatiti, jer tko god će biti ta osoba mora imati punu podršku oba tadašnja koalicijska partnera, jer bi u drugačijim okolnostima bilo nemoguće raditi.“

„..No, nakon subotnjeg poziva gospodina Petrova uslijedilo je u nedjelju ujutro poziv potpredsjednice Vlade Martine Dalić da se vratim u Zagreb na sastanak s predsjednikom Vlade,…“

„Želim se na kraju osvrnuti na angažman tvrtke u kojoj sam prethodno bio zaposlen. Dopustite da objasnim zašto sam u roku nekoliko sati mora okupiti tim s kojim mogu ući u Agrokor… Nisam imao sekundu vremena za upoznavanje sa situacijom…Pozvao sam u pomoć ljude s kojima sam prije radio, kojima vjerujem i za koje sam znao da imaju iskustvo koje je potrebno da zajedno pokušamo zaustaviti potpuni krah Agrokora. Nikad nisam imao namjeru kriti njihova imena jer sam već 12. travnja objavio koga sam pozvao u svoj savjetnički tim…. taj moj potez netko može procijeniti nemoralnim, ili koruptivnim.“

Slijedom svega navedenog, Povjerenstvo ističe kako je iz očitovanja Vlade Republike Hrvatske te transkripta iskaza dužnosnice Martine Dalić, Ante Ramljaka i Zorana Besaka danih pred USKOK-om, nedvojbeno utvrdilo da su tadašnji koalicijski partneri, HDZ i MOST, početkom 2017.g., povodom stjecanja saznanja o financijskim poteškoćama Agrokor koncerna, te nemogućnosti namirenja obveza prema vjerovnicima uslijed kreditne prezaduženosti, a imajući u vidu značaj Agrokor koncerna za cjelokupno hrvatsko gospodarstvo, donijeli političku odluku o angažiranju skupine vanjskih stručnjaka kao pomoć Vladi Republike Hrvatske u razumijevanju stanja u Agrokor koncernu, te predviđanja mogućih pravaca razvoja krize i iznalaženja mogućih rješenja.

Iz transkripta iskaza dužnosnice Martine Dalić Povjerenstvo je, nadalje, steklo saznanja kako je upravo MOST, odnosno Božo Petrov kao predstavnik MOST-a, predlagao osnivanje radne skupine financijskih stručnjaka.

Iz istih izvora, kao i iz objavljenih transkripata iskaza Ante Ramljaka i Zorana Besaka danih pred USKOK-om, nadalje proizlazi da je HDZ za članove navedene skupine stručnjaka predložio Tončija Korunića, Tomislava Matića i Antu Ramljaka, dok je dužnosnik Božo Petrov kao predstavnik MOST-a upućivanjem poruke (SMS-a) dužnosnici Martini Dalić dana 23. veljače 2017.g. predložio Zorana Besaka i Branimira Bricelja. Izbor i status navedenih osoba nije bio formaliziran posebnom odlukom, odnosno nekim drugim aktom Vlade Republike Hrvatske, niti je takva mogućnost bila razmatrana od strane članova Vlade koji su aktivno sudjelovali u cjelokupnom procesu te su bili upoznati s radom navedenih osoba. Iz transkripta iskaza Ante Ramljaka proizlazi da su na njegov prijedlog bili angažirani i stručnjaci pravne struke, jer se pored financijsko-gospodarske dijelom radilo i o pravnoj problematici, i to Toni Smrček i Boris Šavorić, odvjetnici iz Odvjetničkog društva Šavorić i partneri, od kojih je Boris Šavorić sudjelovao na sastancima neformalne radne skupine.

Povjerenstvo je zaključilo da se radi isključivo o političkom dogovoru koji nije formaliziran bilo kakvim dokumentom kojim bi bila formirana radna skupina za savjetovanje Vlade RH, a iz očitovanja Vlade i navedenih iskaza proizlazi kako niti kasnije u postupku status vanjskih angažiranih stručnjaka nije bio formaliziran, niti je takva mogućnost bila razmatrana od dužnosnika koji su bili upoznati s njihovim radom, i to dužnosnika Andreja Plenkovića, Martine Dalić, Zdravka Marića i Bože Petrova, niti su vanjski stručnjaci isto tražili.

Nadalje, Povjerenstvo je iz objavljenih transkripata iskaza Martine Dalić i Ante Ramljaka steklo saznanja da je 23. veljače 2017.g. održan prvi sastanak s članovima neformalne radne skupine kojem je, uz dužnosnike Andreja Plenkovića, Martinu Dalić, Zdravka Marića i Davora Božinovića, prisustvovao i dužnosnik Božo Petrov, te je na navedenom sastanku okupljenim stručnjacima pojašnjeno koji će im biti zadatak. Nakon navedenog sastanka uslijedio je intenzivan rad na pronalaženju mogućih rješenja nastale financijske krize u Agrokor koncernu, te je održan niz sastanaka između predstavnika Vlade i članova neformalne radne skupine, od kojih je dužnosnik Božo Petrov prisustvovao na sastancima održanim 23. veljače, 26. veljače, 28. veljače, 23. ožujka, 24. ožujka, 29. ožujka i 30. ožujka 2017.g., dok su na sastanku održanom 6. ožujka umjesto Bože Petrova kao predstavnici MOST-a bili prisutni Ante Čikotić i Ivan Kovačić te su o istom naknadno izvijestili Božu Petrova.

Nakon što je izrađen nacrt Zakona o izvanrednoj upravi, sadržaj istog je 23. ožujka 2017.g. prezentiran dužnosniku Andreju Plenkoviću kao predsjedniku Vlade te dužnosniku Boži Petrovu koji je tada obnašao dužnost predsjednika Hrvatskog sabora, te je na sastancima koji su uslijedili dužnosnik Božo Petrov bio upoznat s daljnjim radom na navedenom Zakonu.

Iz transkripta iskaza Ante Ramljaka nadalje proizlazi da je po stupanju na snagu Zakona o postupku izvanredne uprave, dužnosnik Božo Petrov kontaktirao Antu Ramljaka kojom prilikom mu je rekao da ga MOST želi predložiti za izvanrednog povjerenika Vlade Republike Hrvatske u Agrokor koncernu. Navedenu ponudu Ante Ramljak prvotno nije prihvatio, međutim, nakon što je Branimir Bricelj odbio premijerov prijedlog da bude imenovan izvanrednim povjerenikom, premijer je navedenu funkciju, konzultiravši se prethodno s Božom Petrovom, ponudio Anti Ramljaku koji je istu i prihvatio 9. travnja 2017.g. Iz transkripta iskaza Ante Ramljaka nadalje proizlazi da je na sastanku s premijerom i dužnosnicom Martinom Dalić održanom istoga dana, izložio kako za svoj „krizni management“ namjerava angažirati u svojstvu savjetnika izvanrednog povjerenika sve osobe koje su radile na zakonu s obzirom da su upoznate sa stanjem u koncernu te imaju potrebna znanja i iskustva. Nakon što je od strane Trgovačkog suda u Zagrebu 10. travnja 2017.g. imenovan za izvanrednog povjerenika Agrokor koncerna, Ante Ramljak je 12. travnja 2017.g. javno predstavio svoj najuži savjetnički tim (Branimir Bricelj, Altera Corporate Finance, Marko Delić, Altera Corporate Finance, Tomislav Matić, Texo Management, Vladimir Bošnjak, izvršni direktor za strategiju i tržište kapitala Agrokor koncerna, Luka Cvitan, iz Agrokor koncerna, Boris Šavorić, partner u Odvjetničkom društvu Šavorić&partneri, Kristina Laco, direktorica i partnerica u Komunikacijskom uredu Colić, Laco i partneri te Anja Linić Sikavica, iz Agrokor koncerna).

U mjesečnim izvješćima koja je izvanredni povjerenik podnosio Trgovačkom sudu u Zagrebu, sukladno članku 12. stavku 9. Zakona o postupku izvanredne uprave iznose se ukupni podaci o utrošenim sredstvima za savjetnike izvanrednog povjerenika, ali bez specificiranja tko su bili pojedini savjetnici, koja je bila njihova uloga i iznos koji su primili.

Iz svega navedenog proizlazi da je dužnosnik Božo Petrov inicirao osnivanje neformalne radne skupine, odnosno okupljanje skupine stručnjaka s ciljem pružanja stručne pomoći Vladi Republike Hrvatske u pitanjima vezanim za rješavanje krize u Agrokor koncernu. Također proizlazi da je isti dužnosnik predložio dva člana navedene neformalne radne skupine te da je sudjelovao na većem broju sastanaka iste. Navedeno ukazuje da je dužnosnik bio pravovremeno informiran o poduzetim radnjama i postupcima angažiranih sudionika te je bio upoznat s namjerom donošenja Zakona o postupku izvanredne uprave te bitnim sadržajem istog. Prikupljeni podaci, nadalje, ukazuju na činjenicu da je dužnosnik Božo Petrov, iako je znao da je Ante Ramljak kao član neformalne radne skupine sudjelovao u izradi nacrta Zakona o postupku izvanredne uprave, podržao prijedlog Vlade Republike Hrvatske da se upravo Ante Ramljak imenuje izvanrednim povjerenikom. Dužnosnik Božo Petrov također je, u trenutku javnog predstavljanja savjetnika koje je Ante Ramljak kao izvanredni povjerenik angažirao za tzv. „krizni management“, nedvojbeno znao da su neki od njih prethodno sudjelovali u radu neformalne radne skupine. Usprkos navedenom, u svojim javnim istupima dužnosnik Božo Petrov, iako izravno upitan, ne navodi koje su osobe bile uključene u izradu Zakona o postupku izvanredne uprave te ističe svoju neupućenost u način na koji je navedeni zakon donesen. Nadalje, u trenutku imenovanja Ante Ramljaka za izvanrednog povjerenika te javnog predstavljanja osoba koje je Ante Ramljak angažirao kao svoj savjetnički tim, dužnosnik Božo Petrov propušta obavijestiti javnost da su iste osobe bile angažirane kao stručnjaci prilikom izrade navedenog Zakona.

Povjerenstvo ističe da su dužnosnici u obnašanju javnih dužnosti obvezni postupati u skladu s načelima djelovanja propisanim člankom 5. ZSSI-a koja ih, između ostalog, obvezuju da u obnašanju javnih dužnosti postupaju čuvajući vlastiti integritet i vjerodostojnost te povjerenje građana. Transparentno postupanje te pravovremeno i istinito informiranje javnosti o svom javnom djelovanju temeljni su preduvjet za očuvanje povjerenja građana u nositelje javnih dužnosti te za otklanjanje sumnje da se javna dužnost koristi za postizanje osobnog probitka dužnosnika ili s dužnosnikom povezanih osoba. Povjerenstvo stoga ocjenjuje da prešućivanje informacija o osobama koje su sudjelovale u donošenju Zakona o postupku izvanredne uprave, o načinu na koji je navedeni Zakon donesen te o svojoj ulozi u navedenom procesu, kao i propust da obavijesti javnost da su osobe koje su sudjelovale u izradi Zakona, neposredno nakon njegova donošenja, angažirane u svojstvu izvanrednog povjerenika i njegovih savjetnika u „kriznom managementu“, upućuju na mogućnost da dužnosnik Božo Petrov nije postupao transparentno niti vjerodostojno te da je opisanim postupanjem narušio povjerenje građana u tijela javne vlasti.

Povjerenstvo pojašnjava da je postupanje dužnosnika Bože Petrova sagledavano u kontekstu važnosti rješavanja krize u Agrokoru i utjecaja iste na hrvatsko gospodarstvo, te velikog interesa javnosti za procese koji su se odvijali vezano za koncern Agrokor. Povjerenstvo pritom ističe da nije ulazilo u opravdanost odluke Vlade Republike Hrvatske da se, zbog osjetljivosti financijskog tržišta, aktivnosti vezane uz izradu Zakona o postupku izvanredne uprave neće komunicirati javnosti. Međutim, Povjerenstvo smatra da, nakon što je dužnosnica Martina Dalić na tiskovnoj konferenciji održanoj 24. ožujka 2017.g. javno iznijela informaciju o zakonodavnoj djelatnosti, a posebice nakon što je Vlada Republike Hrvatske na sjednici održanoj 31. ožujka 2017.g. usvojila prijedlog Zakona i uputila ga na usvajanje u Hrvatski sabor, nisu više postojale posebne okolnosti koje bi mogle opravdati nepotpuno i netransparentno iznošenje okolnosti vezanih za donošenje Zakona, posebice u pogledu osoba koje su bila angažirane za izradu istog te u odnosu na ulogu samog dužnosnika u navedenom procesu.

S obzirom na navedeno, Povjerenstvo je donijelo odluku o pokretanju postupka protiv dužnosnika Bože Petrova zbog moguće povrede načela obnašanja javnih dužnosti propisanih člankom 5. stavkom 1. i 4. ZSSI-a, koja proizlazi iz iniciranja osnivanja zajedničke radne skupine nezavisnih stručnjaka s koalicijskim partnerom te predlaganjem dva člana u navedenu skupinu, pritom ističući neupućenost i nesudjelovanje u istom te iz propusta javnog deklariranja da je Ante Ramljak bio član neformalne radne skupine za izradu Zakona o postupku izvanredne uprave, te da su osobe koje je, nakon imenovanja za izvanrednog povjerenika, angažirao kao savjetnike također bile članovi iste neformalne radne skupine, iako je o navedenom imao saznanja u trenutku javne objave navedenih informacija, čime je propustio očuvati vlastiti integritet i vjerodostojnost te povjerenje građana.

Tijekom postupka Povjerenstvo će utvrditi okolnosti postupanja dužnosnika u odnosu na navedene moguće povrede ZSSI-a, zatražit će podatke i dokumentaciju od nadležnih tijela u Republici Hrvatskoj, te drugih osoba za koje se pretpostavlja da imaju određene informacije vezane za prethodno navedena saznanja i okolnosti. Povjerenstvo će u daljnjem tijeku postupka ispitati i odnos dužnosnika Bože Petrova sa dobavljačima Agrokor koncerna, posebno s gospođom Maricom Vidaković iz trgovačkog društva Kraš d.d., a sukladno zaprimljenoj prijavi.

Sukladno članku 39. stavku 3. ZSSI-a, poziva se dužnosnik Božo Petrović da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz ovog obrazloženja, te da Povjerenstvu dostavi relevantnu dokumentaciju s kojom raspolaže.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Božo Petrov, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana